Hawaï (stoat)

Hawaï (Engelse skriefwieze: Hawaii, op zien Hawaïaans oet esprökken as /həˈwaɪʔi/) is den 50en stoat van Amerika. Et köm as lesten stoat bie et Amerikaanse verboond, op 21 augustus 1959. Et is den ennigsten Amerikaansen stoat wat in Oseanië lig en volledig oet eilaanden besteet. Et is de meest noordelike eilaandengroep in Polinesië en beslöt nen archipel in den Groten Oseaan. Hawaï is den ennigsten stoat den as neet vaste zit an et Amerikaanse vastelaand. Den stoat beslöt zowat den helen vulkaniesen Hawaiaanse Eilaandengroep, met hoonderden eilaanden verspread oawer 2400 km². De acht heuwdeilaanden ligt in et zuden. Van noordwest noar zuudoost zeent dit: Ni'ihau, Kauwa'i, O'ahu, Moloka'i, Lana'i, Kaho'olawe, Maui en et Hawai'i-eilaand. Den lesten is den grötsten in de groep. Et wörd meestal et "Grote Eilaand" neumd of "Hawai'i Eilaand" um verwarring met den stoat of de archipel te vuurkommen. beaide wat ligging en volk angeet heurt de archipel bie de Polynesiese oonderstrekke van Oseanië. Duur Hawaï's oetstrekkende natuur, woarme tropiese klimaat, grote antal straanden, oseaanumgewing en nog woarkende vulkanen is et ne geleefde bestemming vuur toeristen, surfers, biologen en vulkanologen. Umdet et in et middelpeunt van den Groten Oseaan lig en der in et 19de joarhoonderd völle leu hentreuken vuur woark, hef de Hawaïaanse kultuur kenmoarken van Noord-Amerikaanse en Aziatiese volker, nöast de inheems Hawaïaanse kultuur. Et hef iets mear as nen miljoen vaste inwonners, nöast völle toeristen en Amerikaanse soldoaten. De heuwdstad is Honolulu op O'ahu. In Hawaï is der ne Hawaiiaanse onofhankelikheadsbeweaging. Dee meant at et umsmieten van et Keuninkriek Hawaï in 1893 en de doarop volgende inname duur de Vereanigde Stoaten illegaal is. Zee wilt mear zelfsteuring vuur Hawaï, of zelfs onofhankelikhead.. De slim populeare Amerikaanse tellevisieriege Lost, oawer een vleegtuug wat dalekeump op een verloaten eilaand, wör op enömmen op O'ahu. Verwiezings